CELEX: C2006/294/54
Language: el
Date: 2006-12-02 00:00:00
Title: Υπόθεση C-399/06 P: Αναίρεση που άσκησε στις 25 Σεπτεμβρίου 2006 ο Faraj Hassan κατά της αποφάσεως που εξέδωσε το Πρωτοδικείο (δεύτερο τμήμα) στις 12 Ιουλίου 2006 στην υπόθεση T-49/04, Faraj Hassan κατά Συμβουλίου της Ευρωπαϊκής Ενώσεως και Επιτροπής των Ευρωπαϊκών Κοινοτήτων

2.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 294/30
            
         Αναίρεση που άσκησε στις 25 Σεπτεμβρίου 2006 ο Faraj Hassan κατά της αποφάσεως που εξέδωσε το Πρωτοδικείο (δεύτερο τμήμα) στις 12 Ιουλίου 2006 στην υπόθεση T-49/04, Faraj Hassan κατά Συμβουλίου της Ευρωπαϊκής Ενώσεως και Επιτροπής των Ευρωπαϊκών Κοινοτήτων
   (Υπόθεση C-399/06 P)
   (2006/C 294/54)
   Γλώσσα διαδικασίας: η αγγλική
   Διάδικοι
   
      Αναιρεσείων: Faraj Hassan (εκπρόσωποι: E. Grieves, barrister, και H. Miller, solicitor)
   
      Αντίδικοι στην αναιρετική διαδικασία: Συμβούλιο της Ευρωπαϊκής Ενώσεως, Επιτροπή των Ευρωπαϊκών Κοινοτήτων
   Αιτήματα του αναιρεσείοντος
   Ο αναιρεσείων ζητεί από το Δικαστήριο:
   
               1)
            
            
               να αναιρέσει την απόφαση του Πρωτοδικείου·
            
         
               2)
            
            
               να ακυρώσει τον κανονισμό (ΕΚ) 881/2002 του Συμβουλίου, της 27ης Μαΐου 2002 (1), όπως τροποποιήθηκε με τον κανονισμό (ΕΚ) 2049/2003 της Επιτροπής, της 20ής Νοεμβρίου 2003 (2), και/ή τον κανονισμό (ΕΚ) 2049/2003 στο σύνολό του και/ή όσον αφορά την προγραφή του αναιρεσείοντος· και
            
         
               3)
            
            
               επικουρικώς, να κηρύξει τους προαναφερθέντες κανονισμούς ανεφάρμοστους ως προς τον αναιρεσείοντα· και
            
         
               4)
            
            
               περαιτέρω, να λάβει τα μέτρα που το Δικαστήριο θεωρεί ενδεδειγμένα· και
            
         
               5)
            
            
               να καταδικάσει το Συμβούλιο στα δικαστικά έξοδα του αναιρεσείοντος κατά την παρούσα διαδικασία·
            
         
               6)
            
            
               να υποχρεώσει το Συμβούλιο να καταβάλει αποζημίωση.
            
         Λόγοι αναιρέσεως και κύρια επιχειρήματα
   Ο αναιρεσείων ισχυρίζεται ότι το Συμβούλιο και η Επιτροπή οφείλουν να σέβονται τα δικαιώματα που προστατεύονται από την Ευρωπαϊκή Σύμβαση Δικαιωμάτων του Ανθρώπου (στο εξής: Σύμβαση) και δεν μπορούν να παρεκκλίνουν από την υποχρέωση αυτή, εκτός αν παρέχεται, ως αποτέλεσμα της εν λόγω παρεκκλίσεως, τουλάχιστον «ισοδύναμη προστασία».
   Περαιτέρω, ο αναιρεσείων υποστηρίζει ότι η προστασία που παρέχεται με τα μέτρα που θέσπισε το Συμβούλιο Ασφαλείας του Οργανισμού Ηνωμένων Εθνών (στο εξής: ΣΑ του ΟΗΕ) δεν είναι ισοδύναμη με εκείνη που παρέχεται από τη Σύμβαση.
   Ο αναιρεσείων ισχυρίζεται ότι το Πρωτοδικείο υπέπεσε σε νομική πλάνη ως εκ του ότι:
   
               i)
            
            
               δεν εκτίμησε άμεσα αν το ΣΑ του ΟΗΕ παρείχε ισοδύναμη προστασία με εκείνη της Συμβάσεως, και ειδικότερα όσον αφορά τα άρθρα 6, 8, 13 της Συμβάσεως και το άρθρο 1 του πρώτου πρόσθετου πρωτοκόλλου της Συμβάσεως· και
            
         
               ii)
            
            
               εξέτασε τη λειτουργία του ΣΑ του ΟΗΕ εμμέσως δυνάμει της αρχής του jus cogens και όχι δυνάμει και μέσω επικλήσεως της προστασίας που παρέχεται από τα άρθρα 6, 8, 13 της Συμβάσεως και το άρθρο 1 του πρώτου πρόσθετου πρωτοκόλλου της Συμβάσεως.
            
         Περαιτέρω, ο αναιρεσείων υποστηρίζει ότι το Πρωτοδικείο υπέπεσε σε πλάνη ως εκ του ότι διαπίστωσε ότι ο περιορισμός της χρήσεως της ιδιοκτησίας ήταν αλυσιτελής ως προς την ουσία του δικαιώματος ιδιοκτησίας.
   
      (1)  Κανονισμός (ΕΚ) 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν, και για την κατάργηση του κανονισμού (ΕΚ) 467/2001 του Συμβουλίου για την απαγόρευση της εξαγωγής ορισμένων αγαθών και υπηρεσιών στο Αφγανιστάν, την ενίσχυση της απαγόρευσης πτήσεων και την παράταση της δέσμευσης κεφαλαίων και άλλων οικονομικών πόρων όσον αφορά τους Ταλιμπάν του Αφγανιστάν (ΕΕ L 139, σ. 9).
   
      (2)  Κανονισμός (ΕΚ) 2049/2003 της Επιτροπής, της 20ής Νοεμβρίου 2003, που τροποποιεί για εικοστή πέμπτη φορά τον κανονισμό (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν και για την κατάργηση του κανονισμού (ΕΚ) 467/2001 του Συμβουλίου (ΕΕ L 303, σ. 20).